6.4.2022
SK
Úradný vestník Európskej únie
C 152/159
1.6.
EHSV s poľutovaním konštatuje, že Komisia neposúdila vplyv balíka Fit for 55 na jednotlivé členské štáty ani na rôzne odvetvia.
Domnieva sa, že by bolo prospešné, keby sa bolo vykonalo osobitné posúdenie vplyvu vytvorenia Sociálno-klimatického fondu.
1.7.
EHSV víta povinnosť členských štátov predložiť komplexný balík opatrení a investícií ako ich sociálno-klimatický plán spolu s aktualizovanou verziou integrovaných národných energetických a klimatických plánov v súlade s nariadením o riadení.
EHSV požaduje, aby členské štáty do vypracúvania svojich národných sociálno-klimatických plánov zapojili sociálnych partnerov, obchodné komory, občiansku spoločnosť, mládežnícke organizácie, ako aj miestne a regionálne samosprávy.
1.8.
EHSV sa obáva, že náklady spojené so systémom obchodovania s emisiami v sektore budov a odvetví dopravy by prevážili želané prínosy a mohli by viesť k nekontrolovateľnému, a teda likvidačnému rastu cien.
EHSV sa preto vo všeobecnosti stavia kriticky k spojeniu Sociálno-klimatického fondu so zavedením systému obchodovania s emisiami v sektore budov a odvetví dopravy a uvítal by, keby sa v rozpočte EÚ vytvoril osobitný okruh venovaný sociálnemu dosahu zelenej transformácie.
Skôr by sa malo v zásade pokračovať v zavádzaní Sociálno-klimatického fondu na úrovni EÚ.
1.9.
EHSV konštatuje, že treba zabezpečiť efektívne využívanie zdrojov fondu a zabrániť podvodom, korupcii a konfliktom záujmov spojeným s opatreniami podporenými z fondu.
1.10.
Pokiaľ ide o zásadu právneho štátu, víta opatrenia, ktoré Komisia navrhla v záujme účinného a efektívneho systému vnútornej kontroly, ako aj avizovaný zámer vymáhať neoprávnene vyplatené a zneužité sumy.
Ďalej si EHSV kladie otázku, či sa postup EÚ na zníženie financovania EÚ, ak členský štát poruší zásady právneho štátu, bude vzťahovať aj na vyplatenie finančných prostriedkov.
1.11.
EHSV požaduje viac objasnení týkajúcich sa financovania fondu.
V návrhu sa predpokladá, že financovanie bude založené na nestálom trhu ETS EÚ.
EHSV preto nerozumie, prečo sa navrhuje pevná suma 72,2 miliardy EUR.
Rozpočet fondu bude závisieť od nestálych cien.
Aj vzhľadom na to je potrebné stabilnejšie financovanie.
EHSV navrhuje, aby sa v rámci fondu zaviedla čiastočná finančná flexibilita v závislosti od skutočného vývoja cien kvót (to znamená, že súčasne s rastúcou cenou by sa mohla zvýšiť aj alokácia).
1.12.
Pokiaľ ide o rozdelenie prostriedkov fondu medzi členské štáty, EHSV zdôrazňuje, že stanovovanie cien uhlíka môže mať odlišný vplyv na jednotlivé členské štáty a môže byť aj v rozpore s už zavedenými opatreniami na národnej úrovni, ako zdôraznil írsky parlament vo svojom odôvodnenom stanovisku k subsidiarite.
1.13.
EHSV víta prístup, ktorým sa pri vytváraní a zavádzaní národných plánov presadzuje a podporuje rodová rovnosť a rovnaké príležitosti pre všetkých, ako aj začlenenie týchto cieľov a tiež otázok spojených s prístupnosťou pre osoby so zdravotným postihnutím, aby sa na nikoho nezabudlo.
Plánované stanovovanie cien uhlíka bude mať osobitné dôsledky pre ženy, keďže tvoria 85 % osamelých rodičov.
V rodinách s jedným rodičom je riziko chudoby detí mimoriadne vysoké.
1.14.
EHSV veľmi dobre vie, že Sociálno-klimaticky fond predstavuje strednodobú reakciu na problém kompenzácie vyšších nákladov na zelenú transformáciu pre zraniteľné subjekty.
Súčasná situácia v oblasti vývoja cien energie si však vyžaduje okamžité riešenie.
EHSV víta oznámenie Komisie, ktoré členským štátom poskytuje súbor nástrojov na zmiernenie okamžitého vplyvu súčasného zvýšenia veľkoobchodných cien zemného plynu a elektrickej energie a na posilnenie odolnosti voči budúcim cenovým šokom.
Krátkodobé vnútroštátne opatrenia zahŕňajú núdzovú podporu príjmu pre domácnosti, pomoc podnikom a cielené zníženie daní.
V snahe zosúladiť pomoc so súborom nástrojov navrhuje EHSV rozšíriť zameranie Sociálno-klimatického fondu na zraniteľné malé a stredné podniky.
Táto reakcia je zlučiteľná s poslaním Sociálno-klimatického fondu a v súlade s príslušnými pravidlami EÚ.
1.15.
EHSV vyzýva členské štáty, aby podporovali rozvoj a poskytovanie cenovo dostupných služieb v oblasti mobility a dopravy s nulovými a nízkymi emisiami.
EHSV sa domnieva, že zabezpečenie verejnej dopravy v rámci zákonných možností je základom pre udržateľnú a cenovo dostupnú mobilitu.